Проект!

ЗАКОН
за допълнение на Закона за държавния служител
 (обн., ДВ, бр. 67 от 1999 г.; изм., бр. 1 от 2000 г., бр. 25, 99 и 110 от 2001 г., бр. 45 от 2002 г., бр. 95 от 2003 г., бр. 70 от 2004 г., бр. 19 от 2005 г., бр. 24, 30 и 102 от 2006 г., бр. 59 и 64 от 2007 г., бр. 43, 94 и 108 от 2008 г., бр. 35, 42, 74 и 103 от 2009 г., бр. 15, 46, 58 и 77 от 2010 г.; Решение № 12 на Конституционния съд от 2010 г. - бр. 91 от 2010 г.; изм., бр. 97 от 2010 г., бр. 1, 18 и 100 от 2011 г., бр. 15, 20, 38 и 82 от 2012 г., бр. 15 и 68 от 2013 г., бр. 14, 24 и 54 от      2015 г.)

§ 1. В чл. 67, ал. 7 се създава т. 6:
„6. допълнително възнаграждение за прослужено време.“

	ЗАКЛЮЧИТЕЛНА РАЗПОРЕДБА
§ 2. В Кодекса на труда (обн., ДВ, бр. 26 и 27 от 1986 г.; изм., бр. 6 от 1988 г., бр. 21, 30 и 94 от 1990 г., бр. 27, 32 и 104 от 1991 г., бр. 23, 26, 88 и 100 от 1992 г.; Решение № 12 на Конституционния съд от 1995 г. - бр. 69 от 1995 г.; изм., бр. 87 от 1995 г., бр. 2, 12 и 28 от 1996 г., бр. 124 от 1997 г., бр. 22 от 1998 г.; Решение № 11 на Конституционния съд от 1998 г. - бр. 52 от 1998 г.; изм., бр. 56, 83, 108 и 133 от 1998 г., бр. 51, 67 и 110 от 1999 г., бр. 25 от 2001 г., бр. 1, 105 и 120 от 2002 г., бр. 18, 86 и 95 от 2003 г., бр. 52 от 2004 г., бр. 19, 27, 46, 76, 83 и 105 от 2005 г., бр. 24, 30, 48, 57, 68, 75, 102 и 105 от 2006 г., бр. 40, 46, 59, 64 и 104 от 2007 г., бр. 43, 94, 108 и 109 от 2008 г., бр. 35, 41 и 103 от 2009 г., бр. 15, 46, 58  и 77 от 2010 г.; Решение № 12 на Конституционния съд от 2010 г. - бр. 91 от 2010 г.; изм., бр. 100 и 101 от 2010 г., бр. 18, 33, 61 и 82 от 2011 г., бр. 7, 15, 20 и 38 от 2012 г.; Решение № 7 на Конституционния съд от 2012 г. - бр. 49 от 2012 г.; изм., бр. 77 и 82 от 2012 г., бр. 15 и 104 от 2013 г., бр. 1, 27 и 61 от 2014 г., бр. 54 и 61 от 2015 г.) в чл. 107а, ал. 13 се създава т. 6:
„6. допълнително възнаграждение за прослужено време.“
                                                                              
                                                                              Вносител:
                                                                                                Велизар  Енчев
                        Народен представител, нечленуващ в парламентарна група

М О Т И В И

към Закона за допълнение на Закона за държавния служител
     От 1  юли 2012 г., с промени в Закона за държавния служител и в Кодекса на труда, е въведен нов модел на заплащане на служителите в държавната администрация. Съгласно тези промени, а именно чл. 67, ал. 7 от Закона за държавния служител и чл. 107а, ал. 13 от Кодекса на труда, на работещите по служебно или трудово правоотношение в държавната администрация не се изплаща допълнително възнаграждение за придобит трудов стаж и професионален опит (т. нар. "класове"). В чл. 67, ал. 11 от Закона за държавния служител и в чл. 107а, ал. 16 от Кодекса на труда изрично е предвидено, че на служителите, работещи по служебно или трудово правоотношение в държавната администрация, не може да се определят допълнителни възнаграждения на други основания, извън посочените, включително в други закони и нормативни актове. 
	Същевременно обаче, на редица служители, включително в администрацията, продължава да се начислява клас за прослужено време. Така например в чл. 72, ал. 1, т. 1 от Закона за Държавна агенция "Национална сигурност", чл. 178, ал. 1, т. 1 от Закона за Министерството на вътрешните работи и чл. 64, ал. 4, т. 1 от Закона за Националната служба за охрана към основното месечно възнаграждение на държавните служители, за които не се прилага Закона за държавния служител, се „изплаща допълнително възнаграждение за прослужено време - в размер 2 на сто върху основното месечно възнаграждение за всяка година стаж, но не повече от 40 на сто..“. 
       В чл. 296, ал. 1, т. 1 от Закона за отбраната и въоръжените сили на Република България е предвидено, че „към основното месечно възнаграждение на цивилните служители, работещи по трудово правоотношение в Българската армия и в структурите на пряко подчинение на министъра на отбраната, за които не се прилагат Законът за държавния служител и чл. 107а от Кодекса на труда, се изплащат допълнително възнаграждение за прослужено време или трудов стаж и професионален опит - в размер не по-малко от 1 на сто върху основното месечно възнаграждение за всяка година трудов стаж.“
    Съгласно чл. 219 от Закона за съдебната власт „на съдиите, прокурорите и следователите върху основното месечно възнаграждение се изплаща допълнително възнаграждение за продължителна работа като съдия, прокурор и следовател в размер 2 на сто за всяка година трудов стаж, но не повече от 40 на сто..“ 	
    По силата на нормативната уредба, уреждаща статута на служителите в администрацията, членовете на политическите кабинети,  съветниците и 

експертите към тях не се смятат за служители по служебно или трудово правоотношение в държавната администрация и на тях също се начислява 
допълнително възнаграждение за придобит трудов стаж и професионален опит. Такова възнаграждение се начислява и на служителите по ПМС № 66 от 1996 г. за кадрово осигуряване на някои дейности в бюджетните организации. За тези служители се прилага Наредбата за структурата и организацията на работната заплата.
    Не на последно място трябва да се посочи, че и на народните представители, съгласно чл. 7, ал. 1 от Финансовите правила по бюджета на Народното събрание към Правилника за организацията и дейността на Народното събрание, продължава да се начислява допълнително месечно възнаграждение за трудов стаж и професионален опит в размер 1 на сто за всяка прослужена година.
	Посочените изключения от принципа на формиране на работната заплата в бюджетните организации поставят в неравнопоставено положение служителите в различните структури  на администрацията. Опитът, който всяка година се придобива в администрацията на държавните органи, не се отчита по еднакъв начин при формиране на работната заплата.
	В частния сектор също продължава да се начислява допълнително месечно възнаграждение за трудов стаж и професионален опит, което поставя в неравностойно положение частния бизнес в сравнение с държавата, която за по-голяма част от служителите е освободена от начисляването на клас прослужено време.
	Във връзка с изложеното по-горе предлагам следното:
         В името на социалната справедливост трябва да се прекрати дискриминационната държавна политика за поддържане на дисбаланс между работещите в държавния сектор при изплащането на допълнително възнаграждение за придобит трудов стаж и професионален опит. 
         Затова е необходимо да се върне старият модел на заплащане на служителите в държавната администрация, прилаган преди 1 юли 2012 г., което означава на всички държавни служители да се начислява т.нар. клас прослужено време.

                    Вносител:

                                                                                                                  Велизар Енчев
                          Народен представител, нечленуващ в парламентарна група